ಇಂಗ್ಲೆಂಡ್ ನಲ್ಲಿರುವ ಭಾರತ ಕ್ರಿಕೆಟ್ ಆಟಗಾರನಿಗೆ ಕೊರೋನ ಪಾಸಿಟಿವ್: ವರದಿ ಸಾಂದರ್ಭಿಕ ಚಿತ್ರ ಲಂಡನ್: ಇಂಗ್ಲೆಂಡ್ ಕ್ರಿಕೆಟ್ ಪ್ರವಾಸ ಕೈಗೊಂಡಿರುವ 23 ಭಾರತೀಯ ಕ್ರಿಕೆಟಿಗರಲ್ಲಿ ಓರ್ವ ಆಟಗಾರನಿಗೆ 20 ದಿನಗಳ ವಿರಾಮದ ಸಮಯದಲ್ಲಿ ಕೋವಿಡ್19 ಪಾಸಿಟಿವ್ ಆಗಿದೆ. ಹೀಗಾಗಿ ಈ ಆಟಗಾರ ಅಭ್ಯಾಸ ಪಂದ್ಯವನ್ನಾಡಲು ಡರ್ಹಾಮ್ ಗೆ ತಂಡದೊಂದಿಗೆ ಗುರುವಾರ ಪ್ರಯಾಣಿಸುವುದಿಲ್ಲ ಎಂದು ವರದಿಯಾಗಿದೆ. ಬಿಸಿಸಿಐ ಕಾರ್ಯದರ್ಶಿ ಜಯ ಶಾ ಇತ್ತೀಚೆಗೆ ಇಂಗ್ಲೆಂಡ್ ನಲ್ಲಿರುವ ಭಾರತೀಯ ಕ್ರಿಕೆಟ್ ತಂಡಕ್ಕೆ ಇಮೇಲ್ ಕಳುಹಿಸಿ ಹೆಚ್ಚುತ್ತಿರುವ ಕೋವಿಡ್19 ಪ್ರಕರಣಗಳ ಬಗ್ಗೆ ಎಚ್ಚರಿಕೆಯಿಂದಿರುವಂತೆ ತಿಳಿಸಿದ್ದರು. ಅವರ ಇಮೇಲ್ ಬೆನ್ನಿಗೇ ಈ ಸುದ್ದಿ ಬಂದಿದೆ. ಮುಂದಿನ ತಿಂಗಳು ಇಂಗ್ಲೆಂಡ್ ವಿರುದ್ಧ ನಡೆಯಲಿರುವ ಟೆಸ್ಟ್ ಸರಣಿಗಿಂತ ಮೊದಲು ಭಾರತ ಕ್ರಿಕೆಟ್ ತಂಡ ಡರ್ಹಾಮ್ ನಲ್ಲಿ ಒಟ್ಟಿಗೆ ಸೇರಲಿದೆ. ಹೌದು, ಒಬ್ಬ ಆಟಗಾರನಿಗೆ ಸದ್ಯ ರೋಗಲಕ್ಷಣವಿಲ್ಲದಿದ್ದರೂ ಕೋವಿಡ್ ಪರೀಕ್ಷೆಯಲ್ಲಿ ಪಾಸಿವಿಟ್ ಆಗಿದೆ. ಆಟಗಾರನು ಪರಿಚಯಸ್ಥ ಸ್ಥಳದಲ್ಲಿ ಸಂಪರ್ಕತಡೆಯಲ್ಲಿದ್ದಾನೆ ಹಾಗೂ ಗುರುವಾರ ತಂಡದೊಂದಿಗೆ ಡರ್ಹಾಮ್ಗೆ ಪ್ರಯಾಣಿಸುವುದಿಲ್ಲ ಎಂದು ಬಿಸಿಸಿಐ ಮೂಲವು ಪಿಟಿಐಗೆ ತಿಳಿಸಿದೆ. ಕೋವಿಡ್ ಪಾಸಿಟಿವ್ ಆಗಿರುವ ಆಟಗಾರನ ಹೆಸರು ಬಹಿರಂಗಪಡಿಸಲು ಇಂಗ್ಲೆಂಡ್ ಪ್ರವಾಸದಲ್ಲಿರುವ ಭಾರತ ಕ್ರಿಕೆಟ್ ತಂಡ ನಿರಾಕರಿಸಿದೆ. ಆಟಗಾರ ಕೊರೋನದ ಡೆಲ್ಟಾ ರೂಪಾಂತರದಿಂದ ಬಾಧಿತನಾಗಿದ್ದಾನೆ ಎಂದು ತಿಳಿದುಬಂದಿದೆ, ಇದು ಇಂಗ್ಲೆಂಡ್ ನಲ್ಲಿ ಹೆಚ್ಚಿನ ಸಂಖ್ಯೆಯ ಪ್ರಕರಣಗಳಿಗೆ ಕಾರಣವಾಗಿದೆ. ಕೋವಿಶೀಲ್ಡ್ ಕೇವಲ ರಕ್ಷಣೆಯನ್ನು ಒದಗಿಸುತ್ತದೆ. ಆದರೆ ವೈರಸ್ ವಿರುದ್ಧ ಸಂಪೂರ್ಣ ವಿನಾಯಿತಿ ನೀಡದ ಕಾರಣ ಜನಸಂದಣಿ ಸ್ಥಳಕ್ಕೆ ತೆರಳದಂತೆ ಜಯ ಶಾ ತಮ್ಮ ಇಮೇಲ್ ನಲ್ಲಿ ತಿಳಿಸಿದ್ದರು. ವಾಸ್ತವವಾಗಿ ಆಟಗಾರರು ವಿಂಬಲ್ಡನ್ ಮತ್ತು ಯುರೋ ಚಾಂಪಿಯನ್ಶಿಪ್ಗೆ ಹೋಗುವುದನ್ನು ತಪ್ಪಿಸಬೇಕು ಎಂದು ಶಾ ಅವರ ಪತ್ರದಲ್ಲಿ ನಿರ್ದಿಷ್ಟವಾಗಿ ಹೇಳಲಾಗಿತ್ತು. ಈ ಎರಡು ಟೂರ್ನಿಗಳು ಇತ್ತೀಚೆಗೆ ಅಲ್ಲಿ ಮುಕ್ತಾಯವಾಯಿತು.